Pieter Mulder glo deur EFF-LP uitgejouDr. Pieter Mulder, leier van die Vryheidsfront Plus ŉ LP van die Ekonomiese Vryheidsvegters (EFF) het glo Vrydag vir dr. Pieter Mulder, die leier van die Vryheidsfront Plus (VF+), as ŉ “f****n boer” uitgejou en Mulder gevra om hom te “bl**sem”. Wouter Wessels, ŉ woordvoerder van die VF+, het Dinsdag die voorval aan Maroela Media bevestig en gesê die LP, wie se naam in die stadium nog nie bekend is nie, het Mulder Vrydag “uitgelok” ná pres. Jacob Zuma se toespraak vroeër die oggend. “Die man het op Mulder afgestorm en reg teen hom gaan staan en die aanmerkings gemaak,” het Wessels gesê. “Mulder het kalm gebly en weggestap.” Julius Malema, leier van die EFF, het vroeër tydens die debat oor die president se Staatsrede Mulder in die parlement onderbreek en geskree: “Bring terug ons grond. Jy het ons grond gesteel. Ons soek die plaas.” Dr. Pieter Groenewald, VF+-LP, deur Andile Mngxitama, EFF-LP, was glo ook in ŉ woordewisseling betrokke waar Mngxitama weer die grondkwessie opgehaal het en Groenewald glo gevloek het. “Ons dink die EFF maak ŉ punt daarvan om meer radikaal as die ANC te wees, en hulle teiken nou die VF+ om hul kiesers te wys hulle probeer iets regkry ná die verkiesing,” het Wessels bygevoeg. “Ons sal egter nie terugstaan nie. Die EFF se optrede gaan nie ŉ einde aan die land se probleme bring nie.” Die speaker het ŉ vergadering vir Woensdag om 10:00 byeengeroep om die reëls en regulasies van die Nasionale Vergadering te bespreek. Albei partye se hoofswepe, dr. Corné Mulder van die VF+ en Floyd Shivambu van die EFF, gaan die vergadering bywoon. Mulder gaan die voorvalle tydens die vergadering bespreek, en het glo reeds onderneem om ŉ amptelike klag by die speaker se kantoor in te dien as daar nie opgetree word nie. Mbuyiseni Ndlozi, woordvoerder van die EFF, het aan die media gesê die party is nie bewus van die voorvalle nie en dat hulle sal die bewerings met die VF+ bespreek.